Baard-moord: Tweede verdagte agter traliesMohammed Fayaz Kazi. Foto: EWN Nrig. Neville Malila, ŉ polisiewoordvoerder, het vroeër bevestig dat een van die verdagtes, ŉ 27-jarige man van Rustenburg, Saterdag in Hartbeespoort in hegtenis geneem is. Die premier van Noordwes, Thandi Modise, het Sondag in ŉ verklaring gesê dat die tweede verdagte homself Sondagoggend by die Magaliesburg-polisiestasie oorgegee het. Albei die mans sal na verwagting Maandag in die Magaliesburg-landdroshof verskyn op aanklag van moord en aanranding met die doel om ernstig te beseer. Kazi was Maandag saam met ŉ vriend van sy pa, Anser Mahmood, by ŉ kitskosrestaurant in Magaliesburg toe die voorval plaasgevind het. “Twee mans het Kazi ‘Osama Bin Laden’ genoem,” het Mahmood Woensdag gesê. ŉ Stryery het in die restaurant ontstaan waarna al vier mans uit die restaurant gejaag is. Buite het die twee verdagtes Kazi glo herhaaldelik geslaan en geskop. Mahmood is glo met ŉ onbekende voorwerp oor die kop geslaan. Kazi is na die voorval van een hospitaal na ŉ ander verplaas, voor hy by ŉ hospitaal in Potchefstroom aan sy beserings beswyk het. Hy is reeds Dinsdag begrawe.